又次前韵贈賈耘老
作者：蘇軾
朝代：宋

paragraphs: 具區吞滅三州界，浩浩湯湯納千派。
從來不著萬斛船，一葉漁舟恣奔快。
仙壇古洞不可到，空聽餘瀾鳴湃湃。
今朝偶上法華嶺，縱觀始覺人寰隘。
山頭卧碣弔孤冢，下有至人僵不壞。
空餘白棘網秋蟲，無復青蓮出幽怪。
我來徙倚長松下，欲掘茯苓親洗曬。
聞道山中富奇藥，往往靈芝雜葵薤。
詩人空腹待黄精，生事只看長柄械。
今年大熟期一飽，食葉微蟲直癬疥。
白花半落紫穟香，攘臂欲助磨鎌鎩。
安得山泉變春酒，與子一洗尋常債。